# KAPOSVÁR MEGYEI JOGÚ VÁROS

## JEGYZŐJE

1. változat

### ELŐTERJESZTÉS

A Lisztérzékenyek Érdekképviseletének Országos Egyesülete részére, a 2017. évi Egészségügyi és Szociális Támogatási Keretből biztosított támogatás módosításáról

Kaposvár Megyei Jogú Város Közgyűlésének Népjóléti Bizottsága 2017. április 19-i ülésén döntött a Lisztérzékenyek Érdekképviseletének Országos Egyesülete támogatási kérelméről. A Bizottság döntése alapján, a határozatban szereplő 25.000 Ft-ot a szervezet a budapesti Lisztérzékenyek Világnapja alkalmából szervezett rendezvényre finanszírozására fordíthatja. A Lisztérzékenyek Világnapján való részvételt azonban - mely Budapesten került megrendezésre - teljes egészében külön támogatásból valósították meg, így kérték a Népjóléti Bizottságtól a kapott támogatás más célra történő felhasználásának lehetőségét; a 2017. évi támogatást gluténmentes alapanyagok vásárlására szeretnék fordítani.

A pályázat célja, hogy támogassa azokat a civil kezdeményezéseket, amelyeknek célja a betegségekkel, társadalmi beilleszkedési zavarokkal küzdő emberek hozzásegítése az emberhez méltó élethez. Támogatja továbbá azokat a programokat, melyek célja a lakosság egészségének megőrzése, az egészség helyreállítása, és az egészséges életmódra való ösztönzés. Támogathatók továbbá azok az akciók – rendezvények, táborok, kirándulások, - melyek ugyanezen célok megvalósítását segítik elő. A módosítási kérelemben megjelölt cél megfelel a pályázati kiírásnak.

Kérem a Tisztelt Népjóléti Bizottságot, hogy az előterjesztést tárgyalja meg, és a határozati javaslatban foglaltakat támogassa.

**Kaposvár, 2018. január 8.**

#### dr. Csillag Gábor

**jegyző**

**HATÁROZATI JAVASLAT:**

Kaposvár Megyei Jogú Város Közgyűlésének Népjóléti Bizottsága úgy döntött, hogy a 30/2017. (IV.19.) Népjóléti Bizottsági határozatának e.) pontját, a következők szerint módosítja:

„e.) a Lisztérzékenyek Érdekképviseletének Országos Egyesülete kaposvári tagjai részére a gluténmentes alapanyagok vásárlására 25.000 Ft támogatást állapít meg. Az elszámolási határidőt 2018. január 31-éig meghosszabbítja.”

Felelős: Torma János tanácsnok

Közreműködő: Nagyné Horváth Mónika népjóléti referens

Határidő: 2018. január 31.